烏傷行
作者：王柏
朝代：宋

paragraphs: 惟皇降衷于下民，暴秦莫殄心之仁。
孝哉顔氏一有感，畢逋銜土成丘塋。
彼亦莫知其所以，自甘血觜含餘辛。
志壹動氣氣動志，鳳儀麟出理亦均。
環百里地畫疆井，千有餘載蒙嘉名。
繡衣使者迂六轡，下馬肅拜心凌兢。
大書瑰辭鎮松柏，便有山鬼呵崖陰。
明刑弼教期無刑，何如先使教化明。
流傳墨本到此屋，有人心者俱作興。
但願人人常此心，安得作亂干章程。